Oma werre is ch id schwer...   Echt - hôn i früahr a Oma g'seah,  denn bin immer neidisch g'weah  und hôn zum Sohn g'saggt: desch perfid!  Mach' endlich nôche, dass was gschieht;  und in re hoiße Liebesnacht  hôt er denn doch scheints nôcheg'macht,  denn seither gibt's a Enkelin,  sodass i jetzt au Oma bin.    Klar denk i, blind wia Omas sind,  sia sei des s'allerschönschte Kind,  und wenn i in meim Sichtbereich  sia mit Gleichaltrige vergleich,  denn regischtrier i freudig: Dia  könnet it naschmecke an sia -  muss also, des no nebebei,  auf Omas nemme neidisch sei.    Sia isch so goldig, liab und siaß  so woich vom Kopf bis zue de Fiaß,  und au so pfiffig scho und g'scheit,  so klug, dô staunet alle  Leit.    Logisch isch dia kloi Schnucki-Maus  in de Entwicklung weit voraus,  mit ihre knäppliche fünf Jôhr  rechnet dia Goiß mir scho was vor,  ka au scho ihr'n Name schreibe!!  Also, dô kasch bloß d'Auge reibe:  So a tolls Kind, so u'verboge,  so offe und ….tipp-topp  erzoge!    Schade, dass i den Schnuckel nie  oder bloß äußerscht selte sieh;  was dät i alls für tolle Sache  wenn se môl dô wär, mit re mache,  und sia dät g'wieß mit ihrem schlanke  und feine Kinderhändle danke,  in dem se übern Kopf mir streicht  und it von meiner Seite weicht…    wenn i was abschlag, freindlich lacht…    und was i sag, gehorsam macht…    …und drum, dia Frôg bedrückt mi sehr -  Wann kommt der Schatz môl zue mir  her?    I mecht it ewig, heidenei,  am Telefon bloß Oma sei!    Dia Not hôt jüngscht a Ende g'nomme:  Im Juli isch se zue mir komme;  i bin vor Fraid an d'Decke bald…    …also - i moin, am A'fang halt!  Denn schnell war klar im Übermaß:  Des Butzi isch a Rabenaas  und i trotz innigschter Bemühung  a Opfer fehlender Erziehung!    Ihr ausgeprägter Machtinschtinkt  mi a'fangs fascht um d'Fassung bringt,  denn bitte, gell, wer  bleibt scho still  bei ständigem: "I will, i will!"  Und hôn i a weng g'mault: "Du Fratz,  füg môl a "Bitte" in Dein Satz",  war d'Reaktion a Riesegschrei:  "Des sag i meiner Mami fei."    Dass se beim Frühstück Faxe treibt,  dass s'halbe Brot oft liegebleibt,  dass, logisch, d'Kabatass umkippt  und sia bloß schnippisch Antwort gibbt -  guat, des verbuacht me glei am beschte -  unter: Sia will halt d'Grenze teschte.    Aber mir bleibt scho  d'Spucke wegg,  wenn dieser süße Omaschreck  mir meine Stöcklesschuah stiebitzt,  drin rumklepft und s'Parkettholz striezt,  auf der Terrass mit rumspaziert,  und, weil se z'groß sind, prompt verliert -    …worauf s'es, fuaßballtechnisch g'schickt,  voll schpeed ins Rosebeet neikickt -  und auf mei Forderung: "Hebs auf  und brings wieder in d'Wohnung nauf",  mir glatt drauf na der Aff, der kleine,  entgegnet: "Spinnscht du? Sind des meine?"    Was hôt dia Goiß mi nachts erschreckt,  mi zue re U'zeit jählings g'weckt  und ohne mit de Wimper z'zucke  erklärt, sia mecht jetzt Sindbad gucke;  oder, au it zum jubiliere,  mit'm Babbe schnell telefoniere…  …also, bei so viel Nachtgetöse  schrumpft d'Liebe schnell auf Erbsegröße!    I bin, des ka me au verlange,  fascht däglich mit re schwimme gange,  des… hoißt…: i hôn de Ball zuewerfe,  Schwimmflügele aufblôse derfe,  als Bodyguard  im Bad rumsocke  oder an Beckerand nahocke,  drei-, viermôl an de Kiosk laufe,  Eis, Kaugummi und Spätzle kaufe,  gnädischt de Bobbes trockereibe -  doch möglichst sonscht u'sichtbar bleibe…    …so lang, bis Ihre Majeschtät  g'saggt kriagt hôt, dass es roiche dät,  worüber, klar, Oma und Kind  verschiedner Meinung g'wese sind;    oder, jetzt schnell a weng genauer:  Es war en Auftritt voller Power,  der mir souffliert hôt nebebei,  dass i a doofe Oma sei.    Des grad beschriebne Omajoch  hôt schliaßlich mi a ganze Woch  durch Haus und Hof und d'Landschaft g'scheucht  und meine Nervesträng durchwoicht:    "Oma komm her, Oma gang wegg!  Oma, i mecht a Hefeschneck!  Oma, i will a hoiße Wurscht,  noi kalt, noi hoiß. Oma, hôn Durscht!    Oma, der Apfelsaft schmeckt bäh!  Oma, du hôsch jô krumme Zäh!  Oma, lies mir sofort was vor!  Oma, bisch daub, hôsch was am Ohr?  Ooooma, komm schnell, d'Uroma strampelt,  i hôn re grad s'Gebiss hiehtrampelt…    …wenn des koin Grund isch, durchzuedreah -    Gottlob isch es scho Samstag g'weah!    Nôch acht Dag isch ihr Mamme komme  und hôt des Menschle mit sich g'nomme;  i hôn ne fraindlich nôchg'winkt no  und auf g'seufzt denn : "Mei, bin i froh!"    Heit frôg i, wenn i Omas triff,  "Hôsch du den Krampe...halt noi: Hôsch du dei Enkele im Griff"?,  und neun von  zehne saget gschwind:  "Klar, desch a wunderbares Kind"!  Drauf wird's mir regelmäßig schlecht,  weil i find des arg ungerecht!    Doch wenn du di denn nunterbuckscht  und näher môl des Kind a'guckscht  und en Vergleich mit meim denn ziahscht -  denkscht: "Guat o.k., defier isch's wiascht".    Und scho isch, trotz Gehorsamsnot,  mei Omawelt wieder im Lot!     _____________________________    Schwäbische Nest"ent"schmutzung  Ich konstatiere voller Graus:  Schwäbische Mundart stirbt fast aus!  Der Dialekt verliert die Erdung  und gilt gar als Erfolgsgefährdung  im Karrierejobgerangel;  als Synonym für Bildungsmangel;  als Sprachlernbasis ungesund,  als sperrig, derb, breitmäulig...und  - phonetisch wie ein Ackerpflug  - als bäurisch und nicht fein genug!  und dass mit diesen "Mundart"viren  die Kids sich jaaa nicht  infizieren,  reden mit hoheitsvollen Mienen  die Schwaben-Mamis...DEUTSCH mit ihnen.  Entschuldigung: HOCHDEUTSCH natürlich!  Was allerdings, ganz unwillkürlich,  herkunfts- und landschaftlich bedingt,  meist nur nach Schleiflack-Schwäbisch klingt!    Wie schade doch um diese Kinder,  die später dann, mehr oder minder,  Schwäbisch (ich kanns mir nicht verkneifen),  VERSTEHEN zwar, doch nicht BEGREIFEN!    _____________________________      Schwäbischer Liebhaber  So a frisch verliabt's Mannsbild isch geischtig-mental  für Normale normalerweis' nemme normal,  weil der schtôht jô allbott in sei'm G'fühlsüberschwang  Dag und Nacht quasi unter Eroberungszwang,  und wenn s'hitzige Bluet hald wo andersch na fluedet,  isch de Hirnkaschte folglich it richtig durchbluedet.    Um sei Herzblatt zum kriage, lôsst er fascht nix meh aus,  fueßlet hinter re her und schleicht heimlich ums Haus,  macht Gedichtle und schreibt re, wia gern 'r se mag,  butzet d'Schuah und rasiert sich glei zwoimôl am Dag,  rueft re hundermôl a und kauft däglich en schene  Strauß knallroter Rose, um den Schatz zum verwehne.  Debei frôgt er id lang: "Mensch, was isch des für oine?!",  noi, er saggt glei von vornerei: "Dia oder koine!",  und ersch, wenn 'r se hôt, gibbt 'r endlich a Ruah,  weil ab dô hôt 'r wieder was anders zum due.  Kurz und guad, so helt d'Liebe landauf und landab  halt dia Männer (zuemindescht am A'fang) auf  Trab.    Bloß beim Schwôb isch des andersch. Der duet sich dô schwerer,  seller daugt oifach it zue me hoiße Verehrer,  weil denn müeßt er fladdiere, und dia Kugelfuhr,  noi, dia isch em scho z'wider und geg' sei Natur.    G'fallt em doch môl a Mädle, so a herzige Krodd,  woiß 'r dann au it recht, wia 'r s'a'fange sodd;  also guckt 'r môl hählinge zersch zue re num -  gucket a zwoit's Môl und wartet, guckt se au zue em rum -  gucket nômôl, aber wenn 'r  scho s'vierte Môl guckt  und denn merkt, dass dia Goiß mit de Wimp'r kaum zuckt,  isch dia Sach für en gloffe! Dôfür fählt em d'Geduld:  Wenn dia Blôder nix merkt, isch se selber d'ra schuld!  Um a seddige Henn macht me schliaßlich koi Gfrett:  Jô des dät grad no fähle! Wer it will, hôt scho g'hett.    Doch im Fall, dass se gucket und em it widerschtôht,  hoißt des freilich no lang noid, dass 'r glei mit re gôht!  Vorher wedd er scho wisse, isch dô ebbes dehinder  -  hôt se's dapfer verhobe oder scho ledige Kinder?  Uuuund was isch se? Was schafft se? Und von wo kommt se raus?  Erbt se môl a Schtück Bauland - oder glei a ganz' Haus?  Hôt se s'Zeig zue me wuelige, sparige Weib  oder alldag en andere Fahne am Leib?  Isch se sauber und ka se gued koche und backe -  oder macht se a Dos' auf und de Gruscht lôsst se flacke?  Und it u'wichtig wär no, ob se jetzt scho pariert,  it dass später des Menschle zum Saumensch mutiert!  Vor er des it all's woiß, kommt 'r noid auf de G'schmack,  schliaßlich kauft me im Schwôbeland d'Katz it im Sack!    Aber deicht's en, dia Sach kennt sich für en rendiere,  isch gar nemme ab'gneigt, dia Schneck zum poussiere.  "Schatz, ich liebe dich", heert s'en nadierlich nia sage,  vorher dät er sich selb'r auf d'Gosche naufschlage -  noi, zum Ei'schmoichle wird er sich s'Maul it verrenke  und geschweige no alldag en Rosestrauß schenke.  Was en richtige  Schwôb isch, hôt den Häckmäck it nedig...  vorher schwitzt r's durch d'Rippe - und bleibt liaber ledig.  Jô so isch's: bei de G'fühler isch de Schwôbema oige,  weil dia hôt 'r im Herze.  Wozue sodd 'r dia zoige?    Wedd 'r - bloß môl zum Beispiel - dem Frau'le vermittle,  er dät sia um s'Läbe gern herzhaft verschittle,  umarme, verdrucke, verküsse, verschnuckle -  also alles in allem: verkassemaduckle -    nôch kriagt r's, i schwör's, oifach it über d'Lippe  und stupft re statt desse de Fing'r in d'Rippe,  legt höchschtens no dôbig de Arm um se rum  und knurrt: "Komm Lumbedier, Mensch jetzt due it so dumm!"    Traut 'r sich denn scho meh, weil's en halt übermannt,  und moint: "Herrschaftnei, du bringsch me  mi schee durchenand  mit deim herzige Göschle und deim herrliche Leib,  oh du Luaderle, du bisch a abgschlages Weib",  kennt' me dia Art von Ausbruch, ohne s'Maul zum verbrenne,  so für schwäbische Maßstäb' gladd Lei- de - schaft nenne.    Gôht 'r schliaßlich und endlich sogar mit re aus  und rückt nôch em Menü fluggs de Geldbeitel raus,  zahlt a saudeire Zech', ohne dass 'r lang facklet,  isch es ernscht, denn jetzt hôt's bei em a'schtändig g'schnacklet.    Seiner Braut aber ka me mit me echt guadem G'wisse  bei de Hochzeit denn sage: "Du, mit dem bisch it b'schisse -  isch 'r manchmôl auch g'schpässig und en maulfaule G'sell,  aaaaber dô, wo's drauf a'kommt, immer rührig und schnell.  Und bei Godd, wenn s'en bubbfret, lôsst er au nix verbrenne:  Weil sonscht dädet jo it so viel Schwôbe rumrenne!